Vabariigi Valitsuse „Vabariigi Valitsuse 28. märtsi 2013. a määruse „Kaitseväekohustuslaste registri põhimäärus“ muutmine“ eelnõu

SELETUSKIRI

1. Sissejuhatus

Vabariigi Valitsuse „Vabariigi Valitsuse 28. märtsi 2013. a määruse „Kaitseväekohustuslaste registri põhimäärus“ muutmine“ eelnõu on seotud riigikogus menetluses oleva asendustäitmise ja sunniraha seaduse ja teiste seaduste muutmise seadusega (340 SE). Kõnesoleva seadusega antakse Kaitseressursside Ametiga (edaspidi KRA) seotud sunniraha ja rahatrahvi haldamine üle Maksu- ja Tolliametile (edaspidi MTA) ning sunniraha ja rahatrahvide arvestus viiakse X-tee teenuse kaudu riiginõuete arvestuse kaasamise rakendusse NAP. Sunniraha ja rahatrahvi nõuded liiguvad NAP-i automaatselt kaitseväekohustuslaste registri kaudu.

Lisaks muudetakse seadusega kaitseväeteenistuse seadust, millega lihtsustatakse kaitseväekohustuslaste ja kaitseväekohustust võtta soovivate isikute terviseseisundi hindamisega seotud vaiete menetlemist ning kaitseväekohustuslaste registri vastutavaks töötlejaks määratakse Kaitseressursside Amet. Nimetatud muudatuste tõttu on vaja muuta ka kaitseväekohustuslaste registri põhimäärust.

Eelnõu ja seletuskirja koostamise ettepaneku tegi Kaitseressursside Ameti inimvara planeerimise osakonna kaitseväeteenistuse nõunik Gerli Morell (e-post gerli.morell@kra.ee). Eelnõule on normitehnilise kontrolli teinud Kaitseministeeriumi õigusosakonna nõunik Marion Saarna-Kukk (e‑post marion.saarna-kukk@kaitseministeerium.ee). Eelnõu ja seletuskirja on keeleliselt toimetanud Luisa Tõlkebüroo eesti keele toimetaja Tiina Alekõrs (tiina@luisa.ee).

**2. Eelnõu sisu ja võrdlev analüüs**

Eelnõu koosneb kahest paragrahvist.

**Paragrahvi 1 punktide 1–2, 5 ja 7–14** muudatused on seotud kaitseväekohustuslaste registri vastutava ja volitatud töötleja ülesannete ja kohustuste määramisega ning nendes punktides asendatakse Kaitseressursside Amet kui seni kehtinud põhimääruse kohaselt kaitseväekohustuslaste registri volitatud töötleja registri vastutavaks töötlejaks. Varem oli kaitseväekohustuslaste registri vastutav töötleja Kaitseministeerium. Tulenevalt seadusemuudatuse eelnõust 340 SE, millega muudetakse kaitseväeteenistuse seaduses kaitseväekohustuslaste registri vastutava töötleja sätet, hakkab kaitseväekohustuslaste registri vastutava töötleja ülesandeid täitma KRA, sest KRA-sse on koondunud terviklik ülevaade ja kompetents registri andmete töötlemiseks. Seega asendatakse põhimääruses läbivalt sõnad „volitatud töötleja“ sõnadega „vastutav töötleja“.

**Paragrahvi 1 punktis 3** muudetakse põhimääruse § 11 lõike 2 punktis 14 nimetatud andmekogu nimetust. Määruse § 11 lõikes 2 on sätestatud andmekogude loetelu, millega kaitseväekohustuslaste register andmeid vahetab. Punktis 14 on kehtestatud, et kaitseväekohustuslaste register vahetab andmeid töövõime hindamise ja töövõimetoetuse andmekoguga. Alates 1. jaanuarist 2024. a on kõnesolev andmekogu liidetud kahe teise andmekoguga üheks andmekoguks ning uue andmekogu nimetuseks sai töötukassa andmekogu.

**Paragrahvi 1 punktis 4** täiendatakse määruse § 11 lõiget 2. Muudatuse kohaselt lisatakse andmekogude loetellu maksukohustuslaste register tulenevalt NAP-iga liidestumisest.

**Paragrahvi 1 punktis 6** muudetakse määruse § 19 punkti 4. Seadusemuudatuse eelnõuga 340 SE muudetakse kaitseväeteenistuse seaduses sätestatud terviseseisundi hindamisega seotud otsuste peale vaide esitamise ja menetlemise korda. Varem lahendati vaided Kaitseministeeriumis, kuid muudatuse kohaselt anti vaide menetlemine otsuse teinud asutusele. Edaspidi esitatakse vaie haldusmenetluse seaduses ettenähtud korras ja vaide menetleja kaasab vaide lahendamisse eriarsti. Seega muudetakse ka määruses registriandmetele juurdepääsuõigusega isikute loetelu ning § 19 punktis 4 sätestatakse, et registriandmetele on juurdepääs eriarstil, kes on kaasatud haldusmenetluse seaduse alusel terviseseisundi hindamisega seotud otsuse peale esitatud vaide lahendamisse.

**Paragrahviga 2** sätestatakse muudatuse jõustumise aeg. Määrus on kavandatud jõustuma samal ajal asendustäitmise ja sunniraha seaduse ja teiste seaduste muutmise seadusega (340 SE) ehk 1. märtsil 2024.

**3. Eelnõu vastavus Euroopa Liidu õigusele**

Eelnõu ei ole seotud Euroopa Liidu õigusaktidega.

**4. Määruse mõjud**

Määruse muudatusega seotud mõjud on kirjeldatud asendustäitmise ja sunniraha seaduse ja teiste seaduste muutmise seaduse eelnõu 340 SE juures.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Muudatusega kaasnevad KRA-le NAP-iga seotud kaitseväekohustuslaste registri arendamise kulud. KRA on hinnanud arendustööde kuluks 19 200 eurot ilma käibemaksuta. Määruse rakendamisega kaasnevad kulud on planeeritud KRA eelarvesse. Määruse rakendamine ei too tulu riigieelarvesse.

**6. Määruse jõustumine**

Määrus jõustub 1. märtsil 2024. aastal. Määruse jõustumise aeg on seotud asendustäitmise ja sunniraha seaduse ja teiste seaduste muutmise seaduse (340 SE) jõustumisega.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks eelnõude infosüsteemi kaudu Majandus- ja Kommunikatsiooniministeeriumile, Justiitsministeeriumile, Rahandusministeeriumile ja Riigikantseleile ning arvamuse andmiseks Kaitseväele.